מרלינגה

**מרלינגה** (באנגלית: **Maralinga**) הוא אזור מדברי בשטח של כ־3,300 קילומטרים רבועים, השוכן במערב אוסטרליה הדרומית, בתוך מדבר ויקטוריה הגדול. האזור ידוע בעיקר כמקום שבו נערכו כמה ניסויים גרעיניים על ידי בריטניה בשנות ה־50 של המאה ה־20.

בינואר 1985, הוענקה לבני העם האבוריג'יני מרלינגה צ'ארוצ'ה (Maralinga Tjarutja), בני הפיטג'נדג'טג'רה הדרומיים, בעלות חופשית על קרקעותיהם, כהכרה בזכויותיהם המסורתיות. בסמוך לאותה תקופה, ועדת החקירה המלכותית מק'קללנד זיהתה זיהום גרעיני שאריתי משמעותי בכמה אתרים. בהתאם להסכם בין ממשלות בריטניה ואוסטרליה, נעשו מאמצים לנקות את האזור לפני שבני מרלינגה שבו להתיישב בו בשנת 1995. הקהילה המרכזית באזור היא אוק ואלי (Oak Valley), הכוללת בית ספר. חרף שתי פעולות ניקוי שנעשו, קיימת עדיין דאגה כי חלק מהקרקע נותר מזוהם.

## היסטוריה
### ניסויים גרעיניים וניקוי השטח
ממוזער|ניסוי גרעיני בריטי במבצע באפלו במרלינגה בשנת 1956
מרלינגה (Maralinga) הייתה אתר לניסויים גרעיניים של בריטניה, אשר זוהם בפסולת רדיואקטיבית במהלך שנות ה־50 וראשית שנות ה־60. את האזור סקר לן בידל (Len Beadell) בראשית שנות ה־50, לאחר שסיים את הסקר באתר "אֵמוּ פילד" (Emu Field), שממוקם צפונה יותר. באמו פילד נערך "מבצע טוטם" (Operation Totem), שכלל שני ניסויים גרעיניים.

ב־27 בספטמבר 1956 החל "מבצע באפלו" (Operation Buffalo) במרלינגה, לאחר שנמצא כי אתר אמו פילד מרוחק מדי. במסגרת המבצע נוסו ארבע פצצות ביקוע: שתיים הונחו על גבי מגדלים, אחת הונחה על הקרקע, ואחת הוטלה ממפציץ של חיל האוויר המלכותי הבריטי מדגם ויקרס ואליאנט (Vickers Valiant) מגובה של כ־9,100 מטרים. זה היה הניסוי הראשון שבו נשק גרעיני בריטי הוטל ממטוס.

בשנת 1957 נערך "מבצע אנטלר" (Operation Antler) במרלינגה. מטרת המבצע הייתה לבחון את מנגנוני ההפעלה של הנשק הגרעיני. שלושה ניסויים החלו בספטמבר: שניים מהם בוצעו ממגדלים, ואילו האחרון הושעה מבלונים. עוצמות הפיצוץ של הניסויים היו בהתאמה 1 קילוטון, 6 קילוטון ו־25 קילוטון.

משתתפי תוכנית הניסויים היו מנועים מלחשוף פרטים על הפעילות שנעשתה בה. איש הניסויים הגרעיניים הוותיק אייבון האדסון (Avon Hudson) הפך לחושף שחיתויות כאשר בשנות ה־1970 יצא לתקשורת וסיפר על שאירע, תוך סיכון להיכלא. חשיפותיו תרמו לפתיחת חקירה ציבורית על אודות הניסויים והשלכותיהם.

ועדת החקירה המלכותית מק'קללנד (1984–1985) זיהתה רמות משמעותיות של זיהום רדיואקטיבי באתרים מסוימים. חיילים בריטיים ואוסטרלים נחשפו במכוון לנשורת מן הפיצוצים, במטרה לחקור את השפעות הקרינה. בני העם האבוריג'יני המקומיים טענו כי הורעלו מן הניסויים ומהנשורת גרעינית, ובשנת 1994 הגיעה ממשלת אוסטרליה להסכם פיצויים עם בני המרלינגה צ'ארוטג'ה Maralinga Tjarutja בסך 13.5 מיליון דולר אוסטרלי, לסילוק כל התביעות הקשורות לניסויים הגרעיניים. בעבר, רבות מן העובדות הללו הוסתרו מן הציבור.

### החזרת השטח לאוכלוסייה הילידית באזור
בינואר 1985 הועברו האדמות לבעליהן המסורתיים – בני העם האבוריג'יני מהאזור (האננגו, Aṉangu), שהם ענף דרומי של בני הפיטג'נטג'טג'רה – במסגרת חוק זכויות הקרקע של Maralinga Tjarutja משנת 1984. לבני הקהילה הוענקה בעלות חופשית על הקרקע, וכן הזכות לקבלת תקציבי פיתוח מהממשלות המדינתית והפדרלית. במרץ 1985 שבו להתגורר באזור בעיירה החדשה אוק ואלי (Oak Valley), הממוקמת כ־128 ק"מ צפונית-צפון-מערבית לעיירה המקורית מרלינגה.

במסגרת הסכם בין ממשלות הממלכה המאוחדת ואוסטרליה בשנת 1995, נעשו מאמצים לנקות את האתר, והם הושלמו באותה שנה. טונות של אדמה ופסולת שזוהמו בפלוטוניום ואורניום נקברו בשתי תעלות בעומק של כ־16 מטרים. יעילות הניקוי הוטלה בספק במספר מקרים.

בשנת 2003, ראש ממשלת דרום אוסטרליה, מייק רן, ושרת החינוך, טריש ווייט, פתחו בבית הספר החדש ב־Oak Valley, שהחליף את מה שתואר כ"הבית ספר הגרוע ביותר באוסטרליה".

## קהילת Oak Valley
ממוזער|שמאל|פארק Mamungari Conservation Park ואגמי סרפנטיין
אוק ואלי (Oak Valley) הוא היישוב היחיד במועצת מרלינגה צ'ארוטג'ה (Maralinga Tjarutja Aboriginal Council) במחוז המינהל המקומי בדרום אוסטרליה. אוכלוסיית היישוב משתנה מעת לעת, בסקר האוכלוסין משנת 2016 דווח על כ־128 תושבים, במפקד 2021 נמנו רק 96 תושבים, רובם אבוריג'ינים. היישוב נמצא כ־128 קילומטרים מצפון-צפון-מערב לעיירה מרלינגה המקורית, בשוליים הדרומיים של מדבר ויקטוריה הגדול. שמו של היישוב ניתן לו על שם עצי האלון המדבריים הגדלים בסביבתו.

היישוב נוסד בשנת 1984 באמצעות כספים שהועברו כפיצוי על נישולם של הילידים אנשי מרלינגה מאדמותיהם בעקבות ניסויי הגרעין הבריטיים שהתקיימו בין השנים 1956 ל־1963. הסיכונים הקשורים למגורים באזור המזוהם בפלוטוניום, גם לאחר פעולות הניקוי, נותרו מקור לדאגה משמעותי.

בשנת 2003 חנכו ראש ממשלת אוסטרליה הדרומית מייק רן ושרת החינוך טריש וייט בית ספר חדש באוק ואלי, כתחליף לבית ספר שתואר כ"גרוע ביותר באוסטרליה". במאי 2004, לאחר חקיקת חוק מיוחד, העביר ראש הממשלה רן בחזרה בעלות על שטח של כ־21,000 קילומטרים רבועים לידי אנשי מרלינגה טג'ארוטג'ה ופילה נגורו. השטח, הנמצא כ־1,000 קילומטרים צפונית־מערבית לאדלייד ובסמוך לגבול אוסטרליה המערבית, נקרא תחילה "הפארק לשימור ללא שם" מאוחר יותר הוא הוכר בשם Mamungari Conservation Park. הפארק כולל את אגמי סרפנטיין. מהלך זה היה החזרת הקרקע הגדולה ביותר מאז שהחזיר ראש הממשלה ג'ון באנון את אדמות מרלינגה בשנת 1984. בטקס בשנת 2004 אמר רן כי פעולת השבת הקרקע קיימה הבטחה שנתן בשנת 1991 כאשר כיהן כשר לענייני ילידים, לאחר שחוקק חוק להחזרת אדמות שכללו את האזור הקדוש אולדיאה (שכלל גם את אתר מחנה המיסיון של דייזי בייטס) לידי בני מרלינגה טג'ארוטג'ה.

## חששות מזיהום
אף על פי שממשלות אוסטרליה ובריטניה מימנו את שתי תוכניות טיהור, הובעו חששות כי אזורים מסוימים באתרי הניסוי במרלינגה עדיין מזוהמים 10 שנים לאחר שהוכרזו כ"נקיים", אפילו בשנת 2011.

בשנת 2021 נמצא כי חלקיקים רדיואקטיביים "חמים" ממשיכים להתקיים בקרקע, לאחר שמחקר בינלאומי רב-תחומי של מדענים בדק את התוצאות שהופקו על ידי מכשיר באוניברסיטת מונש, המסוגל לחתוך דגימות זעירות באמצעות קרן של יונים בעלי אנרגיה גבוהה ברוחב ננומטר אחד בלבד. ניתוח התוצאות הצביע על כך שתהליכים טבעיים בסביבת המדבר עלולים לגרום לשחרור איטי של פלוטוניום לאורך זמן ממושך. פלוטוניום זה צפוי להיספג בחיי הבר במרלינגה.

## אקלים
במרלינגה (Oak Valley) אקלים מדברי סובטרופי (סיווג קפן: BWh). המקום מתאפיין בקיץ חם, חורף מתון וכמות משקעים נמוכה לאורך כל השנה. טבלת האקלים להלן מתבססת על נתוני תחנת המדידה הקרובה שבמרלינגה. נתוני טמפרטורה ותצפיות בשעה 15:00 נמדדו בשנים 1955–1967, בעוד שנתוני המשקעים נאספו עד שנת 2022. הטמפרטורה נעה בין 6.5°C בחורף ל-44.7°C בקיץ; מינימום לילה של 3°C- בחורף. ממוצע גשמים: 75–125 מ"מ.

## סרט תיעודי אודות בני מרלינגה צ'ארוטג'ה
"מרלינגה צ'ארוטג'ה Maralinga Tjarutja", סרט דוקומנטרי טלוויזיוני משנת 2020 בבימויה של לאריסה בהרנדט והפקתו על ידי Blackfella Films עבור ABC Television, מספר את סיפורם של אנשי מרלינגה. הסרט שודר במכוון סביב אותו הזמן שבו שודרה סדרת הדרמה Operation Buffalo, כדי לתת קול לאוכלוסייה הילידית של האזור ולהראות כיצד נפגעו חייהם.

ביקורת של Screenhub נתנה לסרט 4.5 כוכבים, וכינתה אותו "סרט דוקומנטרי מצוין". הסרט מראה את החוסן של אנשי מרלינגה טג'ארוצ'ה, כאשר המבוגרים "מגלים פרספקטיבה של זמן עמוק והבנה של המקום היוצרת כבוד לקדושתו של שניהם", כשהאבות הקדמונים שלהם חיו באזור זה במשך אלפי שנים. על אף ההתעלמות הבוטה של הבריטים והאוסטרלים ממסורת מגוריהם של האנשים, הם המשיכו להיאבק על זכויותיהם לטפל בקרקע המזוהמת.

## ראו גם
* מדבר ויקטוריה הגדול
* מבצע גרפל
* אתר הניסויים נבדה
* 72 מקומות שמסוכן לחיות בהם
* אמנת אי-הפצת נשק גרעיני (NPT)
* אמנה לאיסור נשק גרעיני

## לקריאה נוספת

*Parkinson, Alan 2007. **
*Tame, Adrian & Robotham, F.P.J. 1982. *Maralinga: British A-Bomb Australian Legacy*. Fontana / Collins, Melbourne. .
*Mattingley, Christobel; Yalata & Oak Communities. 2009. *Maralinga: The Anangu Story*. Allen & Unwin – a children's book about the history and culture of the region, the nuclear testing controversy and the region's original owners
*Beadell, Len 1967. *Blast The Bush* New Holland Publishers, Sydney. 



## קישורים חיצוניים

* 
* מפת השטחים של בני מרלינגה
* Maralinga: The Fall Out Continues 
* מועצת מרלינגה צ'ארוטג'ה
* אנשי פיטג'אנטג'ארה הדרומיים
* ניסויים גרעיניים במרלינגה
* Lingering impact of British nuclear tests in the Australian outback

## הערות שוליים

קטגוריה:אוסטרליה: היסטוריה
קטגוריה:אוסטרליה: מדבריות
קטגוריה:אוסטרליה הדרומית: גאוגרפיה
קטגוריה:אוקיאניה: מדבריות
קטגוריה:נשק גרעיני: אתרי ניסויים
קטגוריה:ניסויים מדעיים מעוררי התנגדות
קטגוריה:תוכנית הגרעין של הממלכה המאוחדת
קטגוריה:זיהום גרעיני
קטגוריה:נשק גרעיני: הסכמים
קטגוריה:אמנות והסכמים במאה ה-20
קטגוריה:טכנולוגיה גרעינית
מניעת הפצת נשק גרעיני